মহিষাদলে কনস্টেবল খুনে প্রথম থেকেই সন্দেহের তালিকায় ছিল দুষ্কৃতী কর্ণ বেরার নাম। ঘটনায় ধৃত শেখ রহিম ওরফে ওমর সানিও সেই কর্ণের কথাই জানাল। একই সঙ্গে তার দাবি, ঘটনার রাতে কনস্টেবলকে লক্ষ করে গুলি ছু়ড়েছিল কর্ণই। রবিবার হলদিয়া মহকুমা আদালতে হাজির করানো হয়েছিল সানিকে। সাংবাদিকদের প্রশ্নে সানি বলে, ‘‘আমি সঙ্গে ছিলাম ঠিকই। তবে ওই রাতে গুলিটা কর্ণ চালিয়েছিল।’’ পূর্ব মেদিনীপুরের জেলা পুলিশ সুপার অলোক রাজোরিয়ারও বক্তব্য, ‘‘তদন্তে জানা গিয়েছে, সানি বোমা ছুড়েছিল আর গুলি চালিয়েছিল কর্ণ বেরা। কর্ণের খোঁজে তল্লাশি চলছে।’’ এ দিন অবশ্য সানিকে হেফাজতে চায়নি পুলিশ। এসিজেএম বসন্ত শর্মা সানিকে ১৪ দিন হেফাজতের নির্দেশ দেন। পুলিশ জানিয়েছে, মঙ্গলবার হলদিয়া সংশোধনাগারে টিআই প্যারেডে হাজির করানো হবে সানিকে। তার পর তদন্তের স্বার্থে সানিকে হেফাজতে চাইবে পুলিশ। বৃহস্পতিবার রাতে মহিষাদলের কাপাসএড়্যায় ৪১ নম্বর জাতীয় সড়কে কর্তব্যরত অবস্থায় দুষ্কৃতীদের গুলিতে প্রাণ হারান নবকুমার হাইত নামে এক কনস্টেবল। রাতেই দুষ্কৃতীদের খোঁজে তল্লাশি শুরু করে পুলিশ। মোবাইলের ‘টাওয়ার লোকেশন’ ধরে তল্লাশি অভিযান চলে। শুক্রবার ভোরে ওমর সানি নামে এক দুষ্কৃতীকে জয়নগর থেকে গ্রেফতার করা হয়। কাঁথির শ্রীরামপুর থেকে শেখ রফিক নামেও এক জনকে আটক করা হয়। সে সম্পর্কে শেখ রহিমের দাদা। শেখ রফিকের মাধ্যমে কর্ণের সাথে পরিচয় হয়েছিল শেখ রহিমের। কর্ণ বেরা এবং ধৃত শেখ রহিম কেরলে কাজ করত। সেই সূত্রেই দু’জনের ঘনিষ্ঠতা। পরে জানা যায়, আদতে শেখ রহিম নামে ওই দুষ্কৃতীরই ছদ্মনাম সানি। সে ভবানীপুর থানার বাড়ঘাসিপুর এলাকার বাসিন্দা। ধৃতের বিরুদ্ধে খুন, সরকারি কর্মীকে মারধর, সরকারি কাজে বাধাদান, অস্ত্র রাখা ও বোমাবাজির মামলা করে পুলিশ।  ওড়িশা-ঝাড়খণ্ডের অপরাধ জগতেও কর্ণ পরিচিত। পেটুয়াঘাট মোড়ে পেট্রোল পাম্পে ডাকাতিতে তার নাম জড়িয়েছিল। ৩ ফেব্রুয়ারি বাড়ঘাসিপুর থেকে ধরা পড়ে কর্ণ। ৭ অক্টোবর পুলিশের চোখে ধুলে দিয়ে কাঁথি আদালত থেকে পালায় সে। তার পর থেকেই সে ফেরার।